Obsah
O obci
Obec Veľké Lovce sa nachádza v okrese Nové Zámky, v Nitrianskom kraji, na úpätí Pohronskej pahorkatiny. Leží v kotline, obklopená zo severnej a východnej strany lesmi. Kotlina, v ktorej sa obec nachádza, je len jedným smerom otvorená kľukatou dolinkou k juhozápadu, potom k juhu. Zastavaná dĺžka tohto hlavného smeru je vyše dvoch kilometrov. Obec sa na severnej a severovýchodnej strane dotýka priamo lesa. Lesné plochy predstavujú vyše 40% výmery katastra obce. Tieto výbežky Hronskej pahorkatiny sa nazývali po maďarsky,, Cserhát", čo v preklade znamená ,,Cerový chrbát". Výbežky boli do 19.storočia porastené cerovými pralesmi. Najvyšším označeným bodom v našej obci je Dlhý vrch – nadmorská výška 287 m n.m. Reliéf obce je veľmi členitý. Úbočia pozvoľne klesajú na juh, sú pokryté hrubími vrstvami spraše. Sprašové usadeniny tvoria 20 m hrubé povrchové vrstvy. Rastlinný pokryv je bohatý na rôzne druhy. Mnohé z nich patria do kaukazkého typu rastlín a na našom území pretrvávali, vďaka hlbokým záveterným dolinám, aj počas ľadových dôb. V chotári obce sa nachádza vyše 300 druhov rastlín, medzi ktorými je viacero chránených a vzácnych druhov. Kataster obce má rozlohu 2435 ha.
Prvá zachovaná zmienka o obci pochádza z roku 1236. Obec je súčasťou mikroregiónu TERMÁL, nachádza sa v blízkosti kúpeľnej obce Podhájska. V katastri obce sa nachádza kláštor, ktorý bol majetkom mníchov paulínskeho rádu. V obci sa nachádzajú dva kostoly – kostol reformovanej kresťanskej cirkvi bol postavený v roku 1882, kostol rímskokatolíckej cirkvi bol postavený v rokoch 1904-1906. V roku 1996 bolo v priestoroch kultúrneho domu zriadené obecné múzeum. Na pamiatku obetiam I.a II. svetovej vojny bol postavený pomník na miestnom cintoríne. V roku 2006 bol otvorený Dom ľudového bývania. K tradičným podujatiam v obci patrí stavanie mája či oslava strieborných a zlatých svadieb. Veľké Lovce majú v súčasnosti 1876 obyvateľov. Starostom obce je Ing. Libor Kráľ.